Document ID: 32013D0662

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Οκτωβρίου 2013
για την τροποποίηση της απόφασης 2009/767/ΕΚ σχετικά με την κατάρτιση, την τήρηση και τη δημοσίευση καταλόγων εμπίστευσης για παρόχους υπηρεσιών πιστοποίησης οι οποίοι εποπτεύονται/διαπιστεύονται από τα κράτη μέλη
[κοινοποιηθείσα υπό τον αριθμό C(2013) 6543]
(Κείμενο που παρουσιάζει ενδιαφέρον για τον ΕΟΧ)
(2013/662/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (1), και ιδίως το άρθρο 8 παράγραφος 3,
Εκτιμώντας τα ακόλουθα:
(1)
Η απόφαση 2009/767/ΕΚ της Επιτροπής, της 16ης Οκτωβρίου 2009, σχετικά με τη θέσπιση μέτρων που διευκολύνουν τη χρήση διαδικασιών με ηλεκτρονικά μέσα μέσω των ενιαίων κέντρων εξυπηρέτησης βάσει της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου σχετικά με τις υπηρεσίες στην εσωτερική αγορά (2), υποχρεώνει τα κράτη μέλη να καθιστούν διαθέσιμες τις πληροφορίες που απαιτούνται για την επικύρωση προηγμένων ηλεκτρονικών υπογραφών που υποστηρίζονται από αναγνωρισμένο πιστοποιητικό. Αυτά τα στοιχεία πρέπει να διατίθενται με ομοιόμορφο τρόπο στους αποκαλούμενους «καταλόγους εμπίστευσης» που περιέχουν πληροφορίες σχετικά με τους παρόχους υπηρεσιών πιστοποίησης οι οποίοι εκδίδουν αναγνωρισμένα πιστοποιητικά για το κοινό σύμφωνα με την οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (3), και οι οποίοι εποπτεύονται/διαπιστεύονται από το εκάστοτε κράτος μέλος.
(2)
Η πρακτική εμπειρία από την εφαρμογή της απόφασης 2009/767/ΕΚ από τα κράτη μέλη κατέδειξε ότι είναι απαραίτητο να γίνουν ορισμένες βελτιώσεις προκειμένου να μεγιστοποιηθούν τα οφέλη των καταλόγων εμπίστευσης. Επιπλέον, το Ευρωπαϊκό Ινστιτούτο Τηλεπικοινωνιακών Προτύπων (ETSI) δημοσίευσε νέες τεχνικές προδιαγραφές για τους καταλόγους εμπίστευσης (TS 119 612), οι οποίες βασίζονται στις προδιαγραφές που περιλαμβάνονται επί του παρόντος στο παράρτημα της απόφασης αλλά, ταυτόχρονα, επιφέρουν ορισμένες βελτιώσεις στις υφιστάμενες προδιαγραφές.
(3)
Ως εκ τούτου, η απόφαση 2009/767/ΕΚ θα πρέπει να τροποποιηθεί ώστε να παραπέμπει στις τεχνικές προδιαγραφές 119 612 του ETSI και να ενσωματώσει τις αλλαγές που θεωρούνται απαραίτητες για τη βελτίωση και τη διευκόλυνση της εφαρμογής και χρήσης των καταλόγων εμπίστευσης.
(4)
Προκειμένου να μπορέσουν τα κράτη μέλη να προβούν στις απαιτούμενες τεχνικές αλλαγές στους επίκαιρους καταλόγους εμπίστευσης, ενδείκνυται η έναρξη εφαρμογής της παρούσας απόφασης από την 1η Φεβρουαρίου 2014.
(5)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής για την οδηγία παροχής υπηρεσιών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τροποποιήσεις της απόφασης 2009/767/ΕΚ
Η απόφαση 2009/767/ΕΚ τροποποιείται ως εξής:
1)
Το άρθρο 2 τροποποιείται ως εξής:
α)
Οι παράγραφοι 1, 2 και 2α αντικαθίστανται από το ακόλουθο κείμενο:
«1. Κάθε κράτος μέλος καταρτίζει, τηρεί και δημοσιεύει, σύμφωνα με τις τεχνικές προδιαγραφές που ορίζονται στο παράρτημα, “κατάλογο εμπίστευσης”, ο οποίος περιέχει, ως ελάχιστη προϋπόθεση, πληροφορίες που αφορούν τους παρόχους υπηρεσιών πιστοποίησης οι οποίοι εκδίδουν αναγνωρισμένα πιστοποιητικά για το κοινό και εποπτεύονται/διαπιστεύονται από το εκάστοτε κράτος μέλος..
2. Τα κράτη μέλη καταρτίζουν και δημοσιεύουν μια μηχανικά επεξεργάσιμη μορφή του καταλόγου εμπίστευσης, σύμφωνα με τις προδιαγραφές που ορίζονται στο παράρτημα. Εάν ένα κράτος μέλος επιλέξει να δημοσιεύει σε αναγνώσιμη από άνθρωπο μορφή τον κατάλογο εμπίστευσής του, η εν λόγω μορφή του καταλόγου εμπίστευσης συμμορφώνεται με τις προδιαγραφές που ορίζονται στο παράρτημα.
2α. Τα κράτη μέλη υπογράφουν ηλεκτρονικά τη μηχανικά επεξεργάσιμη μορφή των καταλόγων εμπίστευσής τους προκειμένου να διασφαλίζεται η αυθεντικότητα και η ακεραιότητά τους. Εάν ένα κράτος μέλος δημοσιεύει αναγνώσιμη από άνθρωπο μορφή του καταλόγου εμπίστευσης, μεριμνά ώστε η εν λόγω μορφή του καταλόγου εμπίστευσης να περιέχει τα ίδια δεδομένα με τη μηχανικά επεξεργασμένη μορφή και την υπογράφει ηλεκτρονικά με το ίδιο πιστοποιητικό που χρησιμοποιείται για τη μηχανικά επεξεργασμένη μορφή.».
β)
Εισάγεται η ακόλουθη παράγραφος 2β:
«2β. Τα κράτη μέλη μεριμνούν ώστε η μηχανικά επεξεργασμένη μορφή των καταλόγων εμπίστευσής τους να είναι προσβάσιμη στον τόπο δημοσίευσής της οποιαδήποτε στιγμή και χωρίς διακοπή, εκτός από τις περιπτώσεις που πραγματοποιούνται εργασίες συντήρησης.».
γ)
Η παράγραφος 3 αντικαθίσταται από το ακόλουθο κείμενο:
«3. Τα κράτη μέλη κοινοποιούν στην Επιτροπή τις ακόλουθες πληροφορίες:
α)
τον αρμόδιο φορέα ή τους αρμόδιους φορείς για την κατάρτιση, την τήρηση και τη δημοσίευση της μηχανικά επεξεργάσιμης μορφής καταλόγου εμπίστευσης·
β)
τον τόπο δημοσίευσης της μηχανικά επεξεργάσιμης μορφής του καταλόγου εμπίστευσης·
γ)
δύο ή περισσότερα πιστοποιητικά δημόσιου κλειδιού του υπεύθυνου σχήματος, με μετατιθέμενες περιόδους ισχύος τουλάχιστον τριών μηνών, που αντιστοιχούν στα ιδιωτικά κλειδιά που μπορούν να χρησιμοποιηθούν για την ηλεκτρονική υπογραφή της μηχανικά επεξεργάσιμης μορφής του καταλόγου εμπίστευσης·
δ)
τυχόν αλλαγές σχετικά με τις πληροφορίες που αναφέρονται στα στοιχεία α), β) και γ).».
δ)
Εισάγεται η ακόλουθη παράγραφος 3α:
«3α. Εάν ένα κράτος μέλος δημοσιεύει αναγνώσιμη από άνθρωπο μορφή του καταλόγου εμπίστευσης, οι πληροφορίες που αναφέρονται στην παράγραφο 3 κοινοποιούνται και για την αναγνώσιμη από άνθρωπο μορφή.».
2)
Το παράρτημα αντικαθίσταται από το παράρτημα του παρόντος κανονισμού.
Άρθρο 2
Εφαρμογή
Η παρούσα απόφαση εφαρμόζεται από την 1η Φεβρουαρίου 2014.
Άρθρο 3
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 14 Οκτωβρίου 2013.

Labels: 7
3
15